**PÁLYÁZATI FELHÍVÁS**

**Tanulmányi mobilitás megvalósítására a 2016/2017-es tanév őszi félévében az Erasmus+ nemzetközi kreditmobilitás program keretében**

**1 fő MA v. PhD hallgató részére a Belgrádi Egyetemen (irodalom, neveléstudomány, nyelvészet és nyelvszakos területeken)**

**és**

**1 fő MA v. PhD hallgató részére a Kárpátaljai Magyar Főiskolán (történelem, irodalom, neveléstudomány, nyelvészet, szociológia szakterületeken)**

**A pályázat célja:**

Célja, hogy lehetővé tegye oktatási, nyelvi és kulturális tapasztalatok megszerzését egy másik program országbeli felsőoktatási intézményben. A tanulmányi célú mobilitásnak elő kell segítenie a hallgató tanulmányi előmenetelét és személyes képességeinek fejlesztését.

Az Erasmus+ nemzetközi kreditmobilitás program keretében a pályázaton nyertes hallgató lehetőséget kap az Európai Unión kívüli partneregyetemen, részképzésben részt venni (lehetőséget kap arra, hogy a külföldi egyetem saját hallgatóival megegyező státusban fogadja őket, nem kell tandíjat fizetniük és a kint teljesített vizsgáik itthoni tanulmányi kötelezettségükbe szakvezetői engedéllyel beszámíthatók). A tanulmányutak célja félév-áthallgatás, a szakdolgozat elkészítése. A mobilitás csak akkor valósulhat meg, ha a külföldi tanulmányokat a küldő intézmény elfogadja és azt a hallgató itthoni előmenetelébe (a PTE-s kreditszámokon) legalább részben beszámítja. A külföldi tanulmányok időtartama 5 hónap.

A program keretében külföldön teljesítő hallgatók:

* 5 hónapot töltenek a partneregyetemen;
* a fogadó intézményben nem fizetnek tandíjat;
* itthon is beiratkoznak, aktív hallgatói státuszt létesítenek, esetleges itthoni tandíjukat kifizetik és rendes ösztöndíjukat a külföldi tartózkodás idejére is megkapják;
* külföldön végzett tanulmányaikkal az itthoni tanulmányi kötelezettségeik egy részét kiváltják (a két együttműködő intézmény a hallgató kiutazása előtt megállapodik arról, hogy a hallgató mely kurzusokat fogja elvégezni a külföldi egyetemen). A külföldön teljesítendő szemeszterekre meghatározott kurzusszámot a kari Erasmus Szabályzat rögzíti (3 szakos kurzus).
* A partneregyetem tanulmányi információja:

Belgrádi Egyetem: <http://www.bg.ac.rs/en/international/projects/erasmus-plus.php?submenuheader=1>

Kárpátaljai Magyar Főiskola: <http://www.kmf.uz.ua/hun114/index.php/a-foiskola-egysegei.html>

**Kik nyújthatnak be pályázatot?**

**Általános részvételi feltételek:**

1. a hallgató magyar állampolgár, vagy oklevélszerzésre irányuló tanulmányokat folytat az intézményben.
2. Elsősorban MA v PhD szintű hallgató részére. A kiutazás legkorábban a felsőoktatási (MA) tanulmányok második évében (két lezárt félévvel rendelkezik a kiutazáskor)
3. abban a félévben, amelyben a mobilitás megvalósul, aktív hallgatói jogviszonnyal rendelkeznek a PTE-n; és diplomáját nem szerzi meg a mobilitási időszak befejezése előtt
4. a hallgató nyelvi kompetenciáinak ellenőrzése megtörténik az Európai Bizottság által elvárt módon (on-line felmérés a kiválasztás után, illetve a hazaérkezés után)
5. megfelelnek az adott karon meghirdetett pályázati követelményeknek.

**Pályázati feltételek a PTE BTK-n:**

* ösztöndíj feltétele: minimum 3,5 hagyományos átlag a pályázat benyújtását megelőző két lezárt félévben/ MA hallgatók esetében BA diploma átlag
* benyújtandó dokumentumok: kitöltött jelentkezési lap, önéletrajz, motivációs levél, utolsó két lezárt félév átlagigazolása (MA hallgatók esetében BA diploma), nyelvvizsga bizonyítvány fénymásolata, igazolás közösségi és tudományos tevékenységről
* A pályázat elnyerésének feltétele minimum középfokú (B2) “C” típusú vagy azzal egyenértékű állami nyelvvizsga. Amennyiben a hallgató nem rendelkezik a szükséges nyelvvizsgával a kiutazás feltétele a nyelvi meghallgatáson való sikeres szereplés.
* A pályázat beadásához szükséges a Kar Erasmus+ szabályzatának áttanulmányozása, és annak tudomásul vétele, amely a <http://btk.pte.hu/erasmus> oldalon érhető el.
* Az ösztöndíjat elnyerő hallgató Karunkon az ösztöndíj tartamára egyéni tanulmányi és vizsgarendet kap. A hallgatónak a külföldön töltött félév során minimum 12 ECTS kreditet kell teljesítenie a partnerintézményben. A teljesített tárgyakat a PTE BTK a Kreditátviteli Bizottsághoz benyújtott kérelem alapján elismeri.
* Az ösztöndíjat elnyerő hallgató köteles egy OLS (*Online Linguistic Support*) nyelvi szintfelmérésen részt venni, amennyiben a tanulmányok nyelve nem az anyanyelve, de az alábbi nyelvek egyike: angol, német, olasz, spanyol, francia, holland, (bővebb információ a pályázat pozitív elbírálását követően)

Az ösztöndíj mértéke: A pályázatot elnyert hallgató 650 EUR/hó havi ösztöndíjban (5 hónapra) illetve egyszeri utazási támogatásban részesül. A pályázatot elnyert hallgató egyéni ösztöndíjszerződést köt a PTE-vel. Az ösztöndíjszerződés és az utalás adminisztrációját a PTE Külügyi Igazgatósága koordinálja.

**A pályázat benyújtásának határideje és módja:**

A pályázatot a kari sajátosságoknak megfelelően legkésőbb **2016. március 25. 14 óráig** kell benyújtani a kari koordinátornak ügyfélfogadási időben. A hiányos, feltételeknek nem megfelelő, olvashatatlan vagy határidő után érkező pályázatokat nem áll módunkban elfogadni.

A pályázat előkészítése során ellenőrizze a partneregyetemek honlapjain a kurzuskínálatot, tájékozódjon arról, hogy milyen nyelven és milyen képzési szinten (alap-, vagy mesterképzés) hirdetnek kurzusokat. A pályázatról, a partnerintézményekben folyó képzésekről bővebb információt a kari koordinátor ad.

**A benyújtott pályázatok elbírálása:**

A benyújtott pályázatokat a kar által felállított szakmai bizottság a Kari Külügyi Bizottság bírálja el legkésőbb 2016. április 8-ig. A bírálati szempontokat a kari Erasmus+ szabályzat rögzíti.

A pályázatok elbírálásának általános szempontjai a kari Erasmus+ szabályzatban elérhetőek a kari honlapon: <http://btk.pte.hu/erasmus>

Az előzetes tartalmi bírálatot követően a kari szabályozás szerint a kar által meghatározott idegen nyelvekből szóbeli meghallgatás történhet.

A bírálat során előnyt élveznek azok a hallgatók, akik nem vettek részt korábban az Erasmus programban.

A pályázatok elkészítésével kapcsolatos kérdésekben Bőczin-Sirkeci Vanda (boczin-sirkeci.vanda@pte.hu), kari koordinátor tud további információval szolgálni.

Sikeres pályázást kívánok!

dr. Fischer Ferenc

dékán, egyetemi tanár

**Pécs, 2016. március 2.**